Comair se situasie ‘beroerd’(Foto: kulula.com)Die situasie by Comair is beroerd. Die situasie by Comair is beroerd. Die maatskappy, wat die afgelope twee jaar al in sakeredding is en die laekostelugdiens kulula.com, asook plaaslike British Airways-vlugte in Suid-Afrika en die streek bedryf, het verlede Dinsdag alle vlugte weens ŉ gebrek aan geld opgeskort. Die metaalwerkersvakbond Numsa het Dinsdag met Comair se hoof, Glenn Orsmond, asook die sakereddingspraktisyn, Richard Ferguson, vergader. Volgens Ferguson is daar tans net twee opsies: Vind so gou moontlik ŉ belegger, of die redery sal sy bedrywighede mettertyd heeltemal moet staak. Numsa sê selfs meer kommerwekkend is dat Ferguson geen waarborg kan gee dat werkers hul salarisse aan die einde van die maand betaal gaan word nie. Dit sluit in die betaling van mediese fondse en ander voordele. “Numsa is diep bekommerd oor die stand van Comair en veral oor wat die situasie vir werkers en hul families beteken,” sê Phakamile Hlubi-Majola, woordvoerder van Numsa. Indien die redery vou, kan tot 1 200 werksgeleenthede verlore wees. Numsa pak die skuld op Comair se topbestuur en sê Orsmond en Ferguson moet pa staan vir hul versuim om die redery se beroerde geldsake om te keer. “Die redery is moontlik die langste in Suid-Afrikaanse geskiedenis al in sakeredding, maar Richard Ferguson het misluk om ŉ strategie in werking te stel om die onderneming lewensvatbaar te hou,” sê Hlubi-Majola. Numsa gaan hom nou tot die departement van arbeid en indiensneming wend en aansoek doen dat werkers aan ŉ aflegging-opleidingsprogram deelneem. Dit beteken dat hoewel die redery nie in bedryf is nie, werkers minstens die een of ander vorm van salaris verdien terwyl hulle opleiding ontvang. “Terselfdertyd moet elke moontlike poging aangewend word om ŉ belegger vir die redery te vind, sodat likwidasie gekeer kan word.”